钦定古今图书集成/理学汇编/学行典/第271卷 > 沈周
## 钦定古今图书集成/理学汇编/学行典/第271卷 > 沈周

按《明外史隐逸传》：“沈周，字启南，长洲相城里人也。祖
澄，永乐间举人材不就。所居曰西庄，日置酒款宾，人
拟之顾仲瑛。伯父贞吉，父恒吉，并有隐操，构有竹居，
兄弟读书其中，工诗善画，下逮臧获，亦解文墨。周少
学于邑人陈孟贤，乃陈五经继之子。学有渊源，周得
其指授。年十五游南都，作百韵诗，上巡抚侍郎崔恭”，
面试《凤凰台赋》，援笔立就，恭大嗟异。及长，书无所不
览，文学左氏，诗学白居易、苏轼、陆游，字学黄庭坚，尤
工于画，评者谓为明世第一。郡守欲荐用贤良，周筮
《易》得《遁》之九五，遂决意隐遁。所居有水竹亭馆之胜，
图书鼎彝，充牣错列，四方名士过从无虚日。风流文
彩，照映一时，片楮流传，宝若拱璧。自是沈石田之名
闻天下。周内行醇谨，奉亲至孝。父没，有劝之仕者，对
曰：“若不知母氏以我为命耶？奈何干升斗之禄，远离
膝下也。”母与邻媪欢媪，家被火无所栖，母以为念，周
亟延与母居，晨夕奉之若母，母乃大喜。邻家有失物
而误认周家物者，辄推以与之，曰：“乃君物耶？”其人既
得物而来，归则笑而纳之，曰：“非君物耶？”家无赢资，好
周人之急。天寒雨雪，望里中突无烟者，即遣僮致之
粟，曰：“吾不能独饱也。”居恒厌入城市，于郭外置一行
窝，有事一诣之，远近辄喧传曰：“沈先生来矣。”候之者
舟哄河干，有盛车骑来者，则逊谢不纳。晚年遁声匿
迹，惟恐不深。先后巡抚王恕、彭礼咸礼敬之，欲延之
幕下，并以母老辞归。有郡守征画工绘其屋壁，里人
疾周者，入其姓名，遂被摄。或劝周谒贵游以免，周曰：
“往役，义也，谒贵游，不更辱乎？”卒供役而还。后守入觐，
铨曹问曰：“沈先生无恙乎？”守不知所对，漫然曰：“无恙。”
见内阁李东阳曰：“沈先生有牍乎？”守益错愕，复漫应
曰：“有”而未至。守出，仓皇谒侍郎吴宽，问：“沈先生何人”，
宽备言其状，乃知即向时画壁者也。比还，先谒周于
里舍，再拜引咎，索饭，饭之而去。周以母故，终身不远
游。母年九十九而终，周亦八十矣。又三年，以正德四
年卒。所作诗文书画，并为世所爱重云。